Selve følelsen angst er en normal, almenmenneskelig følelse, som er livsvigtig for os at kunne have, og man kan og skal derfor ikke blive fri for at opleve denne. Men når det gælder angstlidelser, hvor angsten er en del af en problematik, som hæmmer og forårsager lidelse, bør og kan den behandles, og der er gode grunde til at være optimistisk ifht at blive velbehandlet og få det godt. Når man lider af angst kan man komme til at opfatte en række almene og i grunden uproblematiske følelser som problematisk angst, eksempelvis nervøsitet, spændthed og opsathed. En del af behandlingen handler derfor også om at acceptere mange forskellige føleser uden at blive skræmt af dem eller sygeliggøre dem – det gælder således ikke om at blive fri for følelsen af angst men om at lære, at den er ufarlig og ikke kan gøre én noget. Dette vil typisk reducere oplevelsen af angst, da man således ikke længere er bange for at blive bange.